SAM วิ่งกระฉูด 14% หลังหุ้นเป็นขาลงนาน-รับผลดีราคาเหล็กพุ่งแรงรอบใหม่
SAM วิ่งกระฉูด 14% หลังหุ้นเป็นขาลงนาน-รับผลดีราคาเหล็กพุ่งแรงรอบใหม่ โดย ณ เวลา  16.07 น. อยู่ที่ระดับ 1.04 บาท บวก 0.13 บาท หรือ 14.29% ด้วยมูลค่าซื้อขาย 24.66 ล้านบาท
13 ก.พ. 2561

ผู้สื่อข่าวรายงาน บริษัท สามชัย สตีล อินดัสทรี จำกัด (มหาชน) หรือ SAM ณ เวลา  16.07 น. อยู่ที่ระดับ 1.04 บาท บวก 0.13 บาท หรือ 14.29% ด้วยมูลค่าซื้อขาย 24.66 ล้านบาท คาดนักลงทุนซื้อเก็งกำไรหลังหุ้นเป็นขาลงมานานนับตั้งแต่หุ้นอ่อนตัวจากระดับ 1.70 บาท ในปี 2560

บล.เออีซี ระบุในบทวิเคราะห์ว่า หุ้นกลุ่มเหล็กเคยร้อนแรงมากเมื่อปี 59  ซึ่งในขณะนั้นราคาเหล็กรีดร้อนในตลาดโลกพุ่งขึ้นแรงตั้งแต่ต้นปีถึง Q4 ทำให้ราคาเหล็กในประเทศถีบตัวขึ้น ส่งผลต่อกำไรกับบริษัทที่ทำธุรกิจนี้กลับมาแข็งแกร่งอย่างมาก จะเห็นได้ว่าหุ้นเหล็กหลายตัวขึ้นแรงอย่างน่าตกใจ และก็จบลงในปี 60 เนื่องจากเป็นระยะที่ราคาเหล็กนิ่ง ชะลอตัว กำไรของบริษัทจึงไม่ได้เพิ่มขึ้น เพราะส่วนต่าง Margin คงที่นั่นเอง ถึงชั่วโมงนี้ Cycle ของเหล็กส่อแววจะกลับมาอย่างแรง เพราะพี่จีนทยอยปิดโรงเหล็กที่ก่อมลพิษไปจำนวนมาก ทำให้ราคาเหล็กดีดตัวขึ้นเร็ว แค่ต้นปี 61 ราคาเหล็กรีดร้อนก็พุ่งสูงสุดในรอบ 6 ปีแล้ว ดังนั้นประเมินไว้ก่อนล่วงหน้าว่าปี 61 จะเป็นปีที่ร้อนแรงของหุ้นกลุ่มนี้อีกครั้ง